TASCO วิ่งฉิว 4% โบรกฯเชียร์ “ซื้อเก็งกำไร” ลุ้นกำไรไตรมาส 1/62 โตแจ่มรับราคายางมะตอยฟื้น
TASCO วิ่งฉิว 4% โบรกฯเชียร์ “ซื้อเก็งกำไร” ลุ้นกำไรไตรมาส 1/62 โตแจ่มรับราคายางมะตอยฟื้น โดย ณ เวลา 10.25 น. อยู่ที่ระดับ 16.50 บาท บวก 0.70 บาท หรือ 4.43% สูงสุดที่ระดับ 16.60 บาท ต่ำสุดที่ระดับ 15.90 บาท ด้วยมูลค่าการซื้อขาย 147.73 ล้านบาท
6 มี.ค. 2562

ผู้สื่อข่าวรายงานว่า ราคาหุ้น บริษัท ทิปโก้แอสฟัลท์ จำกัด (มหาชน) หรือ TASCO ณ เวลา 10.25 น. อยู่ที่ระดับ 16.50 บาท บวก 0.70 บาท หรือ 4.43% สูงสุดที่ระดับ 16.60 บาท ต่ำสุดที่ระดับ 15.90 บาท ด้วยมูลค่าการซื้อขาย 147.73 ล้านบาท

ด้านนักวิเคราะห์ บล.เมย์แบงก์ กิมเอ็ง (ประเทศไทย) ระบุในบทวิเคราะห์ แนะนำ “ซื้อเก็งกำไร” ในราคาเป้าหมาย 17 บาทต่อหุ้น โดยประเมินว่า ผลประกอบการไตรมาส 1/62 เติบโตโตเด่น เนื่องจากมีการบวกกลับสำรองขาดทุนในสต็อกกลับมาบางส่วน จากราคายางมะตอยปัจจุบันได้ปรับขึ้นมาเป็น 350-360 เหรียญ/ตัน จากปลายปี 315 เหรียญ/ตัน
รวมถึงตลาดในประเทศซึ่งมีกำไรดีเข้าสู่ช่วงไฮซีซั่นของการซ่อมสร้างถนน สำหรับการนำเข้าน้ำมันดิบจากเวเนซุเอลาปัจจุบันยังปกติ  มีแหล่งน้ำมันดิบเข้ามาป้อนอย่างพอเพียง และได้รับการยืนยันแล้วถึงเดือน พ.ค. 2562 แม้เวเนซุเอลาจะมีปัญหาทางการเมือง โดยเป็นการ Sanction เฉพาะประเทศสหรัฐฯ  ก่อนหน้านี้ผู้บริหาร TASCO ประเมินปริมาณขายในปี 2562 จะเพิ่มเป็น 1.8-1.9 ล้านตัน เติบโต 15-20%  สำหรับประมาณการของเราประเมินปริมาณขาย 1.75 ล้านตัน โต 12%
อย่างไรก็ตาม ทางฝ่ายประเมินกำไรในปี 2562 จะฟื้นตัวดีขึ้นเป็น 2,196 ล้านบาท  นอกจากนี้จะมีรายการพิเศษเงินจากการเคลมประกันที่จะทยอยชำระ 15-18 งวด ตามระยะเวลาก่อสร้างถังเก็บน้ำมันดิบใหม่ 15-18 เดือน โดยมีมูลค่าเสียหายรวม 345 ล้านบาท